
Sulisunut juullimi tunissutit akileraarutitaqanngitsut – 2026

Juullimi tunissutit
Suliffeqarfiit sulisuminnut juullimi tunissutinik akileraarutitaqanngitsunik tunisisinnaapput. Tunissulli akileraarutitaqassanngippat piumasaqaatit aalajangersimasut naammassineqartariaqarput.

Siullermik tunissut tassaassaaq tigussaasoq - assersuutigalugu viinni, naasut, , igalaaminermik puugutaq imaluunniit allamik tigussaasumik tunissuteqartoqarsinnaavoq. Tunissut aningaasaappat, imaluunniit pisissutissatut allagartaappat, tunissut tamatigut akileraaruserneqartussaavoq, aningaasallu qanoq ikitsiginerat apeqqutaatinneqassanngilaq. Taamaattoqartillugu tunissut A-tut isertitatut Akileraartarnermut Aqutsisoqarfimmut nalunaarutigineqassaaq, A-millu akileraarut ilanngaatigineqassalluni.

Aappaattut, tunissutip tigussaasup nalinga 500 koruuninit amerlanerussanngilaq. Assersuutigalugu juullimi tunissut 700 koruuninik naleqarpat, 200 koruuniinnaat pinnagit 700 koruunit tamakkerlugit akileraaruserneqassapput.

Ukortaami aamma akileraarutitaqanngitsumik tunissuteqartoqarsinnaavoq. Tamatumani aamma tunissut tigussaasuussaaq, nalingalu 500 koruuninit amerlanerussanani. Sulisulli juullimi ukortaamilu tunissutit tamaasa akileraarutitaqanngitsumik pisinnaanngilai. Sulisoq juullimi ukortaamilu tamarmik immikkut 500 koruuninit amerlanerunngitsunik tigussaasunik tunissutisisimappat, tunissutit aappaat akileraaruserneqassaaq. Sulisitsisup tunissutit aappaat B-tut isertitatut Akileraartarnermut Aqutsisoqarfimmut nalunaarutigissavaa.

Suliffimmi ukiorpassuarni sulisimanermut tunissutit

Sulisoq ukiumi ataatsimi juullimi akileraarutitaqanngitsumik tunissutisisinnaanerata saniatigut, sulisitsisumi ukiuni 25-ni, 40-ni imaluunniit 50-ini sulisimanini nalliuttorsiutigippagu, aamma akileraarutitaqanngitsumik tunissutisisinnaavoq.

Juullimi tunissutinut sanilliullugu, ukiorpassuarni sulisimanermut tunissut aningaasaasinnaavoq. Tunissulli 2026-imiit 2027-imi marsip naaneranut aningaasat killissaat uku qaangerneqassanngillat:

 Ukiuni 25-ni sulisimasoq 6.611 kr.
 Ukiuni 40-ni sulisimasoq 8.264 kr.
 Ukiuni 50-ini sulisimasoq 9.917 kr.

Sulisup nammineq ukiorpassuarni sulisimanerata nalliuttorsiorneqarneranut atatillugu aatsaat akileraarutitaqanngitsumik tunissutisisinnaavoq. Sulisitsisup suliffeqarfiutaata ukiorpassuanngortorsiorneranut atatillugu tunissutit tamatigut akileraaruserneqassapput. Tunissut aningaasaappat A-tut isertitatut, tigussaasuuppallu B-tut isertitatut Akileraartarnermut Aqutsisoqarfimmut nalunaarutigineqassaaq.

Pisuni immikkut ittuni tunissutit
Sulisoq pisuni immikkut ittuni imaluunniit ulluni pingaarutilinni aamma akileraarutitaqanngitsumik tunissutisisinnaavoq. Pisoq immikkut ittoq imaluunniit ulloq pingaarutilik qanoq paasineqassanersoq aalajangersimasunik malittarisassaqanngilaq. Assersuutigalugu sulisup ukiut qulikkaarlugit inuuissiornera imaluunniit katinnera, imaluunniit ilaqutariinni meeqqap kuisinnera apersortinneralu pineqarsinnaapput. Aamma ilinniakkamik naammassinninnermut imaluunniit utoqqalinersiaqalernissamut atatillugu suliffimmit soraarnernut tunissuteqartoqarsinnaavoq. Suliffimmit soraarnermut atatillugu aningaasatigut taarsiissutit akileraaruserneqassapput. Ukiut qulikkaarlugit inuuissiorneq tassaavoq ukiunik qulinik agguarneqarsinnaasumik ukioqalerneq. Taamaattumik sulisitsisup assersuutigalugu 45-nik imaluunniit 55-inik ukioqalerneranut atatillugu tunissutaa tamatigut akileraaruserneqassaaq.

Pisuni immikkut ittuni tunissut akileraarutitaqassanngippat, tigussaasuussaaq, nalingalu 500 koruuninit amerlanerussanngilaq. Tunissut aningaasaappat imaluunniit pisissutissatut allagartaappat, akileraaruserneqassaaq A-tullu isertitatut nalunaarutigineqassalluni, soorlu qulaani nassuiarneqartoq.

Paasissutissanik amerlanerusunik pissarsiniaraanni inatsisilerinermut siunnersorti Steen Mørup oqarasuaatikkut 22 42 82-mut imaluunniit qarasaasiakkut allakkat uunga steen@ga.gl attaveqarfigineqarsinnaavoq.steen@ga.gl

Malugiuk: Akileraartarnermut Aqutsisoqarfiup 12. novembari 2019-imeersumik nalunaarutaa nr. 125 aamma takuuk.

